《人日和同院 其一》
宋代·李正民

层冰积雪已经旬，霁色初欣日在人。一岁暗添身渐老，百篇赓和笔如神。

金花柏叶聊图醉，车柳舟刍漫逐贫。苦恨郊原芳意晚，预期联骑去寻春。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。